題宇文叔昭閲齋齋名予所榜也有王正卿畫四時小景
作者：李流謙
朝代：宋

paragraphs: 乾坤萍在江，日月蟻旋磨。
吾生與化俱，反照若觀火。
蠻觸鏖兩鬭，臼圈聽一簸。
射鈎仍相國，嬖者死於餓。
種瓜乃故侯，蹶張終上佐。
支離竟能賢，青黄未足賀。
炷香閲茲理，萬事一笑可。
城南有豪士，豈但雄于貨。
麒麟夢不到，林沼計未左。
便齋愜清閟，憑几了衆夥。
胸中大水鏡，月皎雲破墮。
世故自起伏，一瞬奔馬過。
金石波空流，檜杉老不挫。
他年觀河性，依然等髫鬌。
我友王郎子，筆墨出笑唾。
酒酣洒素壁，埃𡏖不敢涴。
春梢有餘妍，秋林氣磊砢。
彈指四時具，轉物子亦頗。
此機與我同，妙出一關鎖。
予生拙行世，泥塗笑鼈跛。
但存閲世眼，空花已成果。
從今識沉冥，甘作枯株坐。
要知無所閲，到岸乃旋柁。